ಕೇವಲ 2 ವರ್ಷದಲ್ಲಿ 10 ಸಾವಿರ ಅಂಕಗಳ ಹೈ ಜಂಪ್ – 50 ಸಾವಿರ ಗಡಿ ದಾಟಿ ದಾಖಲೆ ಬರೆದ ಸೆನ್ಸೆಕ್ಸ್

ಮುಂಬೈ: ಬಾಂಬೆ ಷೇರುಪೇಟೆ ಸಂವೇದಿ ಸೂಚ್ಯಂಕ ಸೆನ್ಸೆಕ್ಸ್ ಬರೋಬ್ಬರಿ 300 ಅಂಕಗಳ ಜಿಗಿತ ಕಂಡು ಇದೇ ಮೊದಲ ಬಾರಿಗೆ 50 ಸಾವಿರದ ಗಡಿ ದಾಟಿ ದಾಖಲೆ ಬರೆದಿದೆ.

ಬುಧವಾರ 49,792ಕ್ಕೆ ಅಂತ್ಯಕಂಡಿದ್ದ ಸೆನ್ಸೆಕ್ಸ್ ಅಮೆರಿಕ ಅಧ್ಯಕ್ಷರಾಗಿ ಜೋ ಬೈಡೆನ್ ಅಧಿಕಾರ ಸ್ವೀಕರಿಸುತ್ತಿದ್ದಂತೆ ಏರಿಕೆಯಾಗಿ 50 ಸಾವಿರದ ಗಡಿಯನ್ನು ದಾಟಿತು. 300 ಅಂಕಗಳಿಗೆ ಜಿಗಿತ ಕಂಡು ಮೊದಲ ಬಾರಿಗೆ 50,184ಕ್ಕೆ ತಲುಪಿ ಸಾರ್ವಕಾಲಿಕ ಗರಿಷ್ಠ ಮಟ್ಟ ತಲುಪಿತ್ತು.

ಬೆಳಗ್ಗೆಯಿಂದ ಮಧ್ಯಾಹ್ನದವರೆಗೆ ಏರಿಕೆ ಆಗಿದ್ದ ಸೆನ್ಸೆಕ್ಸ್ ಬಳಿಕ ಸ್ಥಿರತೆ ಕಾಪಾಡಿ ಕೊಳ್ಳಲು ಸಾಧ್ಯವಾಗಲಿಲ್ಲ. ಕೊನೆಗೆ ಇಳಿಕೆಯಾಗುತ್ತಾ ಸಾಗಿ ಅಂತಿಮವಾಗಿ 49,625ಕ್ಕೆ ಮುಕ್ತಾಯ ಕಂಡಿತು.

ಬುಧವಾರ 14,644ರಲ್ಲಿ ಮುಕ್ತಾಯವಾಗಿದ್ದ ರಾಷ್ಟ್ರೀಯ ಷೇರುಪೇಟೆ ಸಂವೇದಿ ಸೂಚ್ಯಂಕ ನಿಫ್ಟಿ ಇಂದು 14,754ಕ್ಕೆ ತಲುಪಿತ್ತಾದರೂ ಬಳಿಕ ಅಂತಿಮವಾಗಿ 14,590ಕ್ಕೆ ಕೊನೆಯಾಯಿತು. ಆರಂಭದಲ್ಲಿ ಸೆನ್ಸೆಕ್ಸ್ ಹಾಗೂ ನಿಫ್ಟಿ ಎರಡೂ ಏರಿಕೆ ಕಂಡಿದ್ದರಿಂದ ಹೂಡಿಕೆದಾರರು ಸಂಭ್ರಮಿಸಿದ್ದರು.

1999 ರಲ್ಲಿ ಸೆನ್ಸೆಕ್ಸ್ 5000ಕ್ಕೆ ಏರಿಕೆಯಗಿತ್ತು. 20,000ಕ್ಕೆ ಜಿಗಿಯಲು 8 ವರ್ಷಗಳು ಬೇಕಾಯಿತು. 12 ವರ್ಷಗಳ ಬಳಿಕ ಮೇ 23, 2019ರಂದು 40,000ಕ್ಕೆ ಜಿಗಿದಿತ್ತು. ಇದೀಗ ಕೇವಲ ಎರಡೇ ವರ್ಷಗಳ ಅವಧಿಯಲ್ಲಿ 10,000 ಅಂಕಗಳ ಜಿಗಿತ ಕಂಡು ಇಂದು 50,000 ದ ಗಡಿಯನ್ನು ದಾಟಿ ಇಳಿಕೆಯಾಗಿದೆ.